b'\n_START_ARTICLE_\nAnimagus\n_START_PARAGRAPH_\nU knjigama o Harryju Potteru animagus je vje\xc5\xa1tica ili \xc4\x8darobnjak koji se mo\xc5\xbee svojevoljno pretvoriti u neku odre\xc4\x91enu \xc5\xbeivotinju, a zatim natrag u \xc4\x8dovjeka._NEWLINE_Te\xc5\xa1ko je postati animagus, a transformacije mogu po\xc4\x87i po zlu. Animagusi mogu preuzeti oblik samo jedne \xc5\xbeivotinje. Nadalje, izbor \xc5\xbeivotinje nije na vje\xc5\xa1tici ili \xc4\x8darobnjaku. To je odraz osobina i prirode pojedinca. Isto je i s obli\xc4\x8djem Patronusa, a pretpostavlja se da su animagusovo obli\xc4\x8dje i obli\xc4\x8dje Patronusa isti. To ne mora biti to\xc4\x8dno zato \xc5\xa1to jo\xc5\xa1 nijedan animagus u knjigama nije koristio \xc4\x8daroliju Patronus. U romanima se pojavilo nekoliko animagusa, a prva od njih bila je Minerva McGonagall koja je ve\xc4\x87i dio prvog poglavlja Harryja Pottera i Kamena mudraca provela u obli\xc4\x8dju ma\xc4\x8dke._NEWLINE_Peteru Pettigrewu, Jamesu Potteru i Siriusu Blacku bile su potrebne gotovo tri godine (izme\xc4\x91u njihove tre\xc4\x87e i pete godine \xc5\xa1kolovanja) da shvate kako se pretvoriti u \xc5\xbeivotinju. Nije poznato koliko bi za isti proces trebalo potpuno obrazovanoj vje\xc5\xa1tici ili \xc4\x8darobnjaku._NEWLINE_Dok je u \xc5\xbeivotinjskom obli\xc4\x8dju, \xc4\x8darobnjak ili vje\xc5\xa1tica zadr\xc5\xbeava sva osjetila i misli. Jednostavno re\xc4\x8deno, oni imaju sposobnosti \xc5\xbeivotinje u koju su se pretvorili, ali zadr\xc5\xbeavaju ljudsku narav. Svi se animagusi moraju registrirati u Ministarstvu magije zato \xc5\xa1to pretvaranje u \xc5\xbeivotinje mo\xc5\xbee biti veoma opasno; tako\xc4\x91er, registriranje posebnih obilje\xc5\xbeja svakog animagusa omogu\xc4\x87ava Ministarstvu pra\xc4\x87enje zlo\xc4\x8dina koje su animagusi mo\xc5\xbeda po\xc4\x8dinili u \xc5\xbeivotinjskom obli\xc4\x8dju, ali i pra\xc4\x87enje onih koji u tom obli\xc4\x8dju poku\xc5\xa1avaju izbje\xc4\x87i pravdu. \xc4\x8cini se da taj proces nije previ\xc5\xa1e uspje\xc5\xa1an, vjerojatno zbog te\xc5\xa1ko\xc4\x87a pri provo\xc4\x91enju propisa._NEWLINE_Druga vje\xc5\xa1tica ili \xc4\x8darobnjak mo\xc5\xbee pomo\xc4\x87u svog \xc5\xa1tapi\xc4\x87a natjerati \xc4\x8darobnjaka u \xc5\xbeivotinjskom obli\xc4\x8dju da se pretvori u \xc4\x8dovjeka (HP3).\n_START_SECTION_\nRegistrirani animagusi\n_START_PARAGRAPH_\nU tre\xc4\x87oj knjizi, \xc4\x8dija se radnja doga\xc4\x91a tijekom 1993. i 1994., spominje se da je tijekom 20. stolje\xc4\x87a registrirano samo sedam animagusa. Jedini je poznati registrirani animagus Minerva McGonagall koja se mo\xc5\xbee pretvoriti u ma\xc4\x8dku.\n_START_SECTION_\nNeregistrirani animagusi\n_START_PARAGRAPH_\nU Harryju Potteru i zato\xc4\x8deniku Azkabana otkriveno je da je James Potter bio animagus koji se pretvarao u jelena, Sirius Black pretvarao se u psa, a Peter Pettigrew u \xc5\xa1takora; nijedan od njih trojice nije bio registriran, a mijenjanjem obli\xc4\x8dja potpuno su ovladali tijekom pete godine \xc5\xa1kolovanja u Hogwartsu._NEWLINE_Ronov ku\xc4\x87ni ljubimac, \xc5\xa1takor \xc5\xa0ugonja, zapravo je bio Peter Pettigrew koji je preru\xc5\xa1en \xc5\xbeivio dvanaest godina. On je do sada jedini animagus iz knjiga koji je tako dugo ostao u \xc5\xbeivotinjskom obli\xc4\x8dju._NEWLINE_U Harryju Potteru i Plamenom peharu otkriveno je da je Rita Skeeter, novinarka jednog tabloida, dolazila do svih "so\xc4\x8dnih" pri\xc4\x8da u obli\xc4\x8dju kukca.'